Trygve Klingenberg

Trygve Olavssøn Klingenberg (født 18. februar 1900, død 12. januar 1987) var en norsk arkitekt. Han var bror til arkitekten Ørn Klingenberg, som han også arbeidet i kompaniskap med.


== Utdannelse og virke ==
Etter artium i 1917 var Klingenberg kort innom Krigsskolen før han studerte ved arkitektavdelingen ved NTH i 1918–22. Han mottok stipender og dro på studiereiser til blant annet Azorene, Portugal, Frankrike, Belgia og Nederland. I 1924 oppholdt han seg et år i Vancouver og i perioden 1925–32 i New York.
I 1922–23 var Klingenberg et halvt års tid assistent for Sverre Pedersen ved byplankontoret i Trondheim, og et års tid i 1923–24 hos Andreas Bugge. I perioden i Vancouver og New York arbeidet han tilsvarende ved flere arkitektkontorer, de siste årene som chief craftsman hos Clinton & Russell. Fra 1932 hadde han privat arkitektpraksis i Oslo, fra 1937 i kompaniskap med broren Ørn under navnet Klingenberg & Klingenberg.Firmaets arbeider følger utviklingen av funksjonalismen over noen tiår, med et enkelt uttrykk rensket for overdådige ornamenter. Kanskje med unntak av Golia Velhus bryter de ikke like markant med tidligere stilarter som enkelte funkisarkitekter. De fremviser en viss variasjon i form, dimensjoner og materialvalg. Brødrene ble premiert i ulike konkurranser for sine prosjekter.
Foruten å virke som arkitekt hadde Klingenberg en rekke tillitsverv, ikke minst i Norges Kommunistiske Ungdomsforbund lokalt i Trøndelag mens han oppholdt seg i Trondheim. Våren 1923 var han formann i styret i Studentersamfundet i Trondhjem. I 1937–38 var han styremedlem i Oslo arkitektforening og i 1956–65 i A/S Arkitektenes hus.


== Bygninger i utvalg ==
(I Oslo og sammen med Ørn Klingenberg med mindre annet er nevnt.)

Villa i Tuengen allé 8F (1934)
Golia Velhus (1934–35), etter førstepremie i konkurranse
Bolig- og forretningsgård i Industrigata 51 (1938)
Hamar postkontor, Grønnegata, Hamar (ca. 1938; Klingenberg & Klingenberg i samarbeid med Finn Poppe)
OBOS-blokker i Presidentgata borettslag med adresse Christies gate 52–54, Presidentgata 3–5 og Østgaards gate 16 (1939)
Leiegård i Københavngata 18 (1939)
Provisorisk bygning for Norges Bank, Brodtkorps gate 1, Vardø (1945, Klingenberg & Klingenberg sammen med Kristofer Lange; etter lukket arkitektkonkurranse)
To femetasjers OBOS-blokker i Gjøvikgata 3 og Trasopgata (nå: Ålesundgata) 1 (1948–50)
Boliggård i Louises gate 26 (1950)
Toetasjers verkstedbygning i Havnegata 1 (1950)
Immanuelkirken, kirkelokale med leiegård for Oslo 5. metodistmenighet, Bergensgata 12 (1956)
Påbygging av to etasjer i Keysers gate 8 for Statens pensjonskasse (1957–59; oppr. arkitekt: Harald Bødtker, 1898–1900)
Ljan menighetshus (1959)
Forretningsgård med kirkelokale for Oslo 3. metodistmenighet, nå Centralkirken, St. Olavs gate 28 (1961)
Ris menighetshus med barnehage og helsestasjon, Risbakken 1, Oslo (1961)
Enquistgården, kontorbygg i Strømsveien 102 (1962–72)


== Referanser ==


== Litteratur ==
Trygve Olavssøn Klingenberg i Norsk kunstnerleksikon
Knut Are Tvedt, red. (2010). Oslo byleksikon (5. utg.). Oslo: Kunnskapsforlaget. ISBN 978-82-573-1760-7. 


== Eksterne lenker ==
Hvem er hvem? (1973)
Wiki Strinda
Store norske leksikon om Klingenberg-slekten